## Les Arts estrena ‘Dialogues des Carmélites’, una de les seues grans apostes operístiques per a 2025

*** Robert Carsen presenta a València la seua producció, definida com la posada en escena de referència de l’obra de Poulenc
* Riccardo Minasi debuta a València este títol amb un elenc amb primeres veus del repertori francés i la veterana diva Doris Soffel**

El Palau de les Arts Reina Sofia estrena el pròxim 23 de gener, *Dialogues des Carmélites*, de Francis Poulenc, una de les grans apostes operístiques per a 2025, en una producció de Robert Carsen amb direcció musical de Riccardo Minasi.

Tant Robert Carsen com Riccardo Minasi han acompanyat este divendres Jesús Iglesias Noriega, director artístic de Les Arts, en la presentació d’este títol, considerat com l’obra mestra de Poulenc, en la qual el compositor francés narra el drama de setze carmelites guillotinades durant el terror de la Revolució Francesa, que recentment ha recobrat actualitat després d’haver sigut aprovada la seua canonització a finals de 2024 pel papa Francesc.

Segons ha explicat Iglesias Noriega, Les Arts porta immers des del mes de desembre passat en un dels seus majors reptes tècnics i artístics amb més de 230 músics i artistes en una sola producció: 25 intèrprets solistes, 59 cantants del Cor de la Generalitat, 75 figurants i 77 músics de l’Orquestra de la Comunitat Valenciana (OCV) en el fossat.

Després del seu èxit amb *Elektra* en 2020, que va repetir amb *Orfeu ed Euridice* la passada temporada, Robert Carsen presenta un dels seus treballs icònics, que ha forjat la seua reputació com un dels més brillants directors d’escena de les últimes dècades.

La seua versió de *Dialogues des Carmélites* gaudix del reconeixement internacional com la producció de referència de l’obra de Poulenc des de la seua estrena en 1997. L’ús magistral, per part del ‘regista’ canadenc, de l’espai, la llum juntament amb la seua excepcional direcció d’intèrprets, han triomfat a Londres, Milà, Viena, Chicago, Amsterdam, Toronto i Madrid, entre altres teatres.

Riccardo Minasi torna a València després de les seues celebrades funcions de *Don Giovanni* en 2023. El fundador de la prestigiosa orquestra Il Pomo d’Oro es retroba amb el Cor de la Generalitat i l’Orquestra de la Comunitat Valenciana per a assumir el repte de dirigir per primera vegada en la seua carrera *Dialogues des Carmélites*.

La partitura de Poulenc, peça imprescindible en el repertori dels grans teatres d’òpera i inèdita en la programació de Les Arts, és considerada com única en el seu gènere pel seu singular llenguatge musical que porta l’espectador a sentir de primera mà l’emoció i patiment pel qual les protagonistes transiten fins al seu final tràgic.

En el nodrit elenc vocal que precisa *Dialogues des Carmelites*, torna a l’òpera valenciana la veterana diva Doris Soffel, brillant Klytämnestra en l’*Elektra* de 2020 i excel·lent Comtessa en *La dama de piques* en 2023, per a interpretar el lluït paper de Madame de Croissy.

Debuten en el teatre d’òpera valencià algunes de les veus amb més projecció en el repertori francés, com les sopranos Alexandra Marcellier (Blanche de la Force) i Ambur Braid (Madame Lidoine) juntament amb el tenor Valentin Thill (Le Chevalier de la Force), acompanyats de reconeguts intèrprets com el baix Nicolas Cavallier (Le Marquis de la Force) i la *mezzosoprano* Michèle Losier (Mère Marie de l’Incarnation).

*Dialogues des Carmélites* és una producció de la Dutch National Opera amb escenografia de Michael Levine, vestuari de Falk Bauer, il·luminació de Robert Carsen i Cor van den Brink, coreografia de Philippe Giraudeau i dramatúrgia de Ian Burton.

A més de l’estrena el dia 23, l’òpera de Poulenc es representarà els dies 25, 28 i 31 de gener i el 2 de febrer de 2025 en la Sala Principal. Este pròxim dilluns, 20 de gener, està programada la seua preestrena per a menors de 29 anys.

Fecha: 17/01/2025